Anklagemyndigheden i Stuttgart har rejst sigtelse mod en syrisk flygtning for planer om bombeangreb i København.

Manden blev anholdt i november, da han var på vej fra Tyskland til Danmark. Han medbragte 17.000 tændstikker, fyrværkeri, 17 batterier, seks walkie-talkier og to køkkenknive.

Anklagemyndigheden i Stuttgart mener, at manden havde planer om at fremstille en form for sprængladning og detonere den i en folkemængde i København.

Det rapporterer tv-stationen Südwestrundfunk (SWR) mandag.

Den syriske flygtning har opholdt sig i Tyskland siden 2015.

Han blev anholdt af tysk politi i byen Ulm i det sydlige Tyskland 20. november sidste år. Dagen inden havde han forgæves forsøgt at rejse ind i Danmark, oplyste en talsmand for den tyske anklagemyndighed på det tidspunkt.

Syreren var 20 år, da han blev anholdt. Han boede på det tidspunkt i et center for flygtninge, men har siddet varetægtsfængslet siden anholdelsen i november.

/ritzau/